Polisiemoordenaars kry lewenslankDrie mans wat skuldig bevind is aan die moord op twee polisiebeamptes is tot lewenslange tronkstraf gevonnis in die hooggeregshof in Kaapstad. Kapt. Frederick van Wyk, woordvoerder van die polisie, sê die mans het geen emosie gewys toe regter Elizabeth Baartman hulle gevonnis het nie. Khangelani Thukela Twala is tot twee keer lewenslange tronkstraf plus ŉ bykomende 65 jaar gevonnis terwyl sy medebeskuldigdes Sivuyile Sangovana en Olwethu Sothondoshe tot twee keer lewenslange tronkstraf plus ŉ bykomende 45 jaar tronkstraf gevonnis is. Hul medepligtige Sibusiso Mehlo is tot 20 jaar tronkstraf gevonnis. Van Wyk sê ao. Gershwin Matthee en konst. Cannon Cloete is in Mei 2011 in Boesakstraat in Kraaifontein doodgeskiet en van hul dienspistole beroof. Hul moordenaars is ook daarvan beskuldig dat hulle ŉ motoris en ŉ winkeleienaar geskiet en gewond het in twee afsonderlike voorvalle. Lt.genl. Arno Lamoer, provinsiale polisiekommissaris, het die vonnisse verwelkom. Hy sê dit sal ŉ duidelike boodskap stuur aan kriminele oor die moord op polisiebeamptes.